তানজিম হাসান সাকিব

তানজিম হাসান সাকিব (জন্ম: ২০ অক্টোবর ২০০২) একজন বাংলাদেশী ক্রিকেটার।

 প্রাথমিক জীবন 
তানজিম হাসান সাকিব ২০ অক্টোবর ২০০২ সালে সিলেটের বালাগঞ্জ উপজেলার সদর ইউনিয়নের তিলকচাঁনপুর গ্রামে জন্মগ্রহণ করেন। তার পিতার নাম গৌছ আলী ও মাতার নাম সেলিনা বেগম। ৩ বোন ও ১ ভাইয়ের মধ্যে সাকিব তৃতীয়। তিনি বালাগঞ্জের আদিত্যপুর সরকারি প্রাথমিক বিদ্যালয় থেকে পিইসি পরীক্ষায় ট্যালেন্টপুল বৃত্তি নিয়ে বালাগঞ্জ সরকারি ডিএন মডেল উচ্চবিদ্যালয়ে ভর্তি হন।

 ঘরোয়া ক্রিকেট 
তানজিম হাসান সাকিব অষ্টম শ্রেণিতে অধ্যয়নরত অবস্থায় অনূর্ধ্ব-১৩ জাতীয় দল গঠনের লক্ষ্যে মৌলভীবাজার জেলা স্টেডিয়ামে বাছাইয়ে উত্তীর্ণ হয়ে চট্টগ্রামের জহুর আহমেদ চৌধুরী স্টেডিয়ামে ৩ মাসের বোলিং কোর্স সম্পন্ন করে বিকেএসপিতে ভর্তি হন।

বিকেএসপিতে অনুশীলনে থাকা অবস্থায় তিনি বাংলাদেশ জাতীয় অনূর্ধ্ব-১৭ ক্রিকেট দলের হয়ে ২০১৬ সালে ভারত এবং অনূর্ধ্ব-১৯ দলের হয়ে ২০১৯ সালে ইংল্যান্ড ও শ্রীলংকায় ত্রিদেশীয় সিরিজ খেলতে যান।

ঢাকা প্রিমিয়ার ডিভিশন ক্রিকেট লিগ ২০১৮-১৯ টুর্নামেন্টে বাংলাদেশ ক্রীড়া শিক্ষা প্রতিষ্ঠান ক্রিকেট দলের হয়ে ২৭ মার্চ ২০১৯ সালে লিস্ট এ ক্রিকেটে তার অভিষেক হয়। 

২৯ মার্চ ২০২১ সালে সিলেট বিভাগের হয়ে ঢাকা বিভাগের বিপক্ষে তার ফার্স্ট ক্লাস ম্যাচে অভিষেক হয়।

 বাংলাদেশ প্রিমিয়ার লীগ 
২০২৩ বাংলাদেশ প্রিমিয়ার লীগে সিলেট স্ট্রাইকার্সের হয়ে বিপিএলে তার অভিষেক হয়। তার পর ২০২৪ বিপিএল ও ২০২৫ বিপিএলেও তাকে ধরে রেখেছে সিলেট স্ট্রাইকার্স। 

২০২৫ সালের বিপিএলে আচরণবিধি লঙ্ঘনের কারণে বিপিএলে দুই ম্যাচ নিষিদ্ধ হয়েছেন তানজিম হাসান সাকিব। চিটাগাং কিংসের বিপক্ষে ম্যাচে প্রতিপক্ষ ব্যাটসম্যানকে উদ্দেশ্য করে মন্তব্য করায় তিনি একটি ডিমেরিট পয়েন্ট ও জরিমানা পান। আগের তিনটি ডিমেরিটসহ মোট চার পয়েন্ট হওয়ায় তাকে নিষিদ্ধ করা হয়েছে, যা শুধু ঘরোয়া ক্রিকেটের জন্য প্রযোজ্য ছিল।

 আন্তর্জাতিক ক্রিকেট 

 ২০২৩-২০২৪ 
২০২৩ সালের এশিয়া কাপের জন্য বাংলাদেশের দলে বদলি হিসেবে নাম দেওয়া হয়। ২০২৩ এশিয়া কাপে ভারতের বিপক্ষে ১৫ সেপ্টেম্বর ২০২৩ সালে তার ওডিআই অভিষেক হয়। 

২৭ ডিসেম্বর ২০২৩ সালে বাংলাদেশ দলে নিউজিল্যান্ড সফরের ১ম টি২০ ম্যাচে তার আন্তর্জাতিক টি২০তে অভিষেক হয়।

 ২০২৫-২০২৬ 
জানুয়ারি ২০২৫ সালে তাকে ২০২৫ আইসিসি চ্যাম্পিয়নস ট্রফির জন্য বাংলদেশ দলে অন্তর্ভুক্ত করা হয়।

 বিতর্ক 
২০২৩ সালের সেপ্টেম্বরে ওডিআই অভিষেকের পর, তানজিম হাসান তার ফেসবুকের পাতায় নারীদের নিয়ে লেখা পুরনো পোস্টের জন্য ব্যাপক আলোচিত-সমালোচিত হন। পরবর্তীতে তিনি বাংলাদেশ ক্রিকেট বোর্ডের কাছে তার পোস্টের জন্য ক্ষমা চান এবং বলেন যে কাউকে আঘাত করার উদ্দেশ্যে এরকম পোস্ট করেননি এবং যারা আঘাতপ্রাপ্ত হয়েছেন তাদের কাছে ক্ষমা চান। তিনি নিজেকে নারীবিদ্বেষী হিসেবে অস্বীকার করে বলেন, "আমার মা একজন নারী, তাই আমি কখনই নারীবিদ্বেষী হতে পারি না।"

 তথ্যসূত্র 

 বহিঃসংযোগ 


বিষয়শ্রেণী:২০০২-এ জন্ম
বিষয়শ্রেণী:জীবিত ব্যক্তি
বিষয়শ্রেণী:বাংলাদেশী ক্রিকেটার
বিষয়শ্রেণী:আবাহনী লিমিটেডের ক্রিকেটার
বিষয়শ্রেণী:সিলেট বিভাগের ক্রিকেটার
বিষয়শ্রেণী:বাংলাদেশের টেস্ট ক্রিকেটার
বিষয়শ্রেণী:সিলেট স্ট্রাইকার্সের ক্রিকেটার
বিষয়শ্রেণী:বাংলাদেশ অনূর্ধ্ব-২৩ দলের ক্রিকেটার
বিষয়শ্রেণী:সিলেট জেলার ব্যক্তি
বিষয়শ্রেণী:২১শ শতাব্দীর বাংলাদেশী পুরুষ ক্রীড়াবিদ
বিষয়শ্রেণী:বাংলাদেশ ক্রীড়া শিক্ষা প্রতিষ্ঠানের প্রাক্তন শিক্ষার্থী
বিষয়শ্রেণী:বাংলাদেশের একদিনের আন্তর্জাতিক ক্রিকেটার
বিষয়শ্রেণী:বাংলাদেশের টুয়েন্টি২০ আন্তর্জাতিক ক্রিকেটার
বিষয়শ্রেণী:২০২৩ ক্রিকেট বিশ্বকাপের ক্রিকেটার